न्यूयॉर्क में प्रिंस हैरी और उनकी पत्नी मेघन की कार का पैपराजी ने दो घंटे तक पीछा किया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  गौतम गंभीर मानहानि केस, दिल्ली HC ने अखबार को नोटिस जारी किया - दिल्ली से सिडनी जा रहा एअर इंडिया का प्लेन हवा में झटके खाने लगा, कई यात्री घायल
न्यूयॉर्क में प्रिंस हैरी और उनकी पत्नी मेघन की कार का दो घंटे से अधिक समय तक पैपराजी ने पीछा किया। इसके चलते उनकी कार कई कारों और पैदल चल रहे लोगों को टक्कर मारने से बची। प्रिंस के प्रवक्ता ने यह जानकारी दी। ये घटना मंगलवार की है जब वे दोनों एक अवार्ड फंक्शन से लौट रहे थे। साथ में मेघन की मां भी थी। मालूम हो कि 1997 में हैरी की मां प्रिंसेस डायना की कार एक्सीडेंट में मौत हो गई थी। पेरिस में उनकी कार का पीछा पैपराजी कर रहे थे।
आज की अन्य प्रमुख खबरें...
CBI ने मुंबई NCB के पूर्व चीफ समीर वानखेड़े को समन भेजा; कल पेश होने के लिए कहा
CBI ने मुंबई NCB के पूर्व चीफ समीर वानखेड़े को समन भेजा है। एजेंसी ने उन्हें कल पेश होने के लिए कहा है। इससे पहले 12 मई को CBI ने उनके घर पर छापा मारा था। वानखेड़े पर आर्यन ड्रग केस में 25 करोड़ रुपए की रिश्वत मांगने का आरोप लगा है। एजेंसी ने इसी मामले में पूछताछ के लिए उन्हें समन भेजा है।
गौतम गंभीर मानहानि केस, दिल्ली HC ने अखबार को नोटिस जारी किया
दिल्ली हाई कोर्ट ने बुधवार को एक हिंदी न्यूज पेपर को पूर्व भारतीय क्रिकेटर और भाजपा सांसद गौतम गंभीर द्वारा दायर मानहानि के केस पर नोटिस जारी किया। गंभीर ने आरोप लगाया था कि न्यूज पेपर ने जानबूझकर उनके खिलाफ झूठे आर्टिकल पब्लिश किए। हालांकि, कोर्ट ने अंतरिम राहत देने से इनकार कर दिया।
गंभीर ने इस मामले में तुरंत राहत मांगी थी और अखबार से बिना शर्त लिखित माफी मांगने को कहा था। अदालत ने कहा कि जन प्रतिनिधि को इतना संवेदनशील होने की जरूरत नहीं है। कोई भी सार्वजनिक व्यक्ति मोटी चमड़ी वाला होना चाहिए। आजकल जजों को भी मोटी चमड़ी का होना चाहिए। पूरी खबर पढ़ें...
आंध्र प्रदेश में तेज रफ्तार लॉरी ने ऑटो को टक्कर मारी; 5 की मौत, 7 घायल
आंध्र प्रदेश के पलनाडु जिले में बुधवार को एक तेज रफ्तार लॉरी ने ऑटो रिक्शा को टक्कर मार दी। हादसे में 5 लोगों की मौत हो गई वहीं 7 लोग घायल हो गए। पुलिस ने मामला दर्ज कर जांच शुरू कर दी है।
दिल्ली से सिडनी जा रहा एअर इंडिया का प्लेन हवा में झटके खाने लगा, कई यात्री घायल
दिल्ली से सिडनी जा रही एअर इंडिया की फ्लाइट हवा में झटके खाने लगी। इस वजह से कई यात्री घायल हुए हैं। दिल्ली से सिडनी जा रहा एअर इंडिया के B787-800 VT-ANY AI-302 विमान के साथ यह घटना मंगलवार को हुई। DGCA के अधिकारियों के मुताबिक, सिडनी एयरपोर्ट पहुंचने पर 7 घायल यात्रियों का उपचार किया गया। किसी को अस्पताल में भर्ती नहीं किया गया है। पूरी खबर पढ़ें...
युवा कांग्रेस अध्यक्ष श्रीनिवास बीवी को अग्रिम जमानत, पार्टी की ही महिला सदस्य ने लगाया था यौन उत्पीड़न का आरोप
सुप्रीम कोर्ट ने मानसिक शोषण और अपमान के मामले में भारतीय युवा कांग्रेस के अध्यक्ष श्रीनिवास बीवी को अग्रिम जमानत दे दी है। उन्हें 50 हजार रुपए के मुचलके पर जमानत मिली है। साथ ही असम राज्य को नोटिस जारी कर श्रीनिवास से जांच में सहयोग करने को कहा गया है। SC ने असम में दर्ज उत्पीड़न मामले में युवा कांग्रेस प्रमुख बी वी श्रीनिवास को गिरफ्तारी से अंतरिम राहत दी है।
MCD में 10 एल्डरमैन के नामांकन को चुनौती देने वाली याचिका, SC ने अपना आदेश सुरक्षित रखा
उपराज्यपाल द्वारा दिल्ली नगर निगम में 10 एल्डरमैन के नामांकन को चुनौती देने वाली दिल्ली सरकार की याचिका पर सुप्रीम कोर्ट ने अपना आदेश सुरक्षित रख लिया है। दिल्ली सरकार ने अपनी दलील में SC के 2018 की संविधान पीठ के उस फैसले का जिक्र किया था। जिसमें कहा गया है कि LG विधायी दायरे के मामलों के संबंध में मंत्रिपरिषद की सलाह पर ही काम करेंगे।
सुप्रीम कोर्ट में बिहार की जातीय गणना पर सुनवाई टली, जस्टिस संजय करोल ने हियरिंग से खुद को किया अलग
बिहार में जातीय गणना को लेकर सुप्रीम कोर्ट में बुधवार को सुनवाई टल गई। जस्टिस संजय करोल ने इस मामले में सुनवाई से खुद को अलग कर लिया। जस्टिस करोल 6 फरवरी को सुप्रीम कोर्ट में पदोन्नत होने से पहले पटना हाईकोर्ट के चीफ जस्टिस थें। उन्होंने कहा कि इस मामले को हाईकोर्ट में निपटाया था। अब इस पर नई बेंच का गठन किया जाएगा।
दरअसल, पटना हाईकोर्ट ने बिहार में हो रही जातीय गणना पर 3 जुलाई तक के लिए रोक लगा दी थी। अपने आदेश में पटना हाईकोर्ट ने राज्य सरकार को यह भी निर्देश दिया था कि जितना डाटा जमा हो चुका है उसे सुरक्षित रखा जाए। पूरी खबर पढ़ें...
जासूसी मामले में CBI ने एक पत्रकार और पूर्व नेवल ऑफिसर को अरेस्ट किया
CBI ने जासूसी के मामले में पत्रकार विवेक रघुवंशी और नौसेना के पूर्व कमांडर आशीष पाठक को गिरफ्तार किया। आरोपियों को अवैध रूप से रक्षा मामलों से संबंधित संवेदनशील जानकारी एकत्र करने और उसे विदेशी खुफिया एजेंसियों तक पहुंचाने के आरोप में अरेस्ट किया गया है।
बिहार में उपेंद्र कुशवाहा और मुकेश सहनी को Z सिक्योरिटी मिली, चिराग पासवान को भी मिल चुकी है इसी कैटेगरी की सुरक्षा
केंद्र सरकार ने बिहार के राष्ट्रीय लोक जनता दल (RLJD) के अध्यक्ष उपेंद्र कुशवाहा की सुरक्षा दो महीने के अंदर अपग्रेड कर दी है। पहले उन्हें Y प्लस कैटेगरी की सुरक्षा दी गई थी। इसे अब बढ़ाकर Z कैटेगरी की कर दी गई है। कुशवाहा ने दो महीने पहले नीतीश कुमार की पार्टी JDU से बगावत कर RLJD पार्टी बना ली थी।
कुशवाहा के अलावा गृह मंत्रालय ने मुकेश सहनी को भी Z कैटेगरी की सुरक्षा दी है। सहनी राज्य सरकार में मंत्री रह चुके हैं और विकासशील इंसान पार्टी यानी वीआईपी के प्रमुख भी हैं। इससे पहले लोजपा (रामविलास) के नेता और सांसद चिराग पासवान को भी गृह मंत्रालय ने कुछ ही महीने पहले Z कैटेगरी की सुरक्षा दी है।
सौरव गांगुली को Y की जगह Z कैटेगरी की सिक्योरिटी मिली, ममता बनर्जी सरकार का फैसला
पूर्व भारतीय क्रिकेटर और BCCI अध्यक्ष रहे सौरव गांगुली की सुरक्षा बढ़ा दी गई है। पश्चिम बंगाल सरकार ने गांगुली को जेड कैटेगरी सिक्योरिटी दी है। गांगुली को पहले से मिली वाई श्रेणी की सुरक्षा की अवधि समाप्त होने के बाद मंगलवार को यह फैसला किया गया। नए सुरक्षा इंतजाम के तहत पूर्व क्रिकेटर की सुरक्षा में आठ से 10 पुलिसकर्मी रहेंगे।
पूर्व गवर्नर सत्यपाल मलिक के करीबियों के जम्मू-कश्मीर और दिल्ली के ठिकानों पर CBI का छापा
CBI ने बुधवार को जम्मू-कश्मीर के पूर्व गवर्नर सत्यपाल मलिक के करीबियों के यहां छापा मारा। ये कार्रवाई मलिक के जम्मू-कश्मीर का राज्यपाल रहने के दौरान इंश्योरेंस घोटाले से जुड़ी है। CBI ने जम्मू-कश्मीर और दिल्ली स्थित 9 ठिकानों पर छापेमारी कर रही है। इसमें मलिक के मीडिया सलाहकार रहे सुनक बाली का घर भी शामिल है। घोटाले की शिकायत खुद मलिक ने की थी। इसके बाद CBI ने केस दर्ज किया था। जांच एजेंसी ने हाल ही में सत्यपाल मलिक के भी बयान दर्ज किए थे। पूरी खबर पढ़ें...
हिंद महासागर में डूबी चीन की बोट, 39 लोग लापता; इनमें चीन, फिलिपींस और मलेशिया के नागरिक
हिंद महासागर में एक मछली पकड़ने वाली चीनी नाव डूब गई। जिसमें 17 चीनी, 17 इंडोनेशियाई और फिलीपींस के पांच लोग सवार थे। सभी लापता हैं। रिपोर्ट में कहा गया है कि अब तक लापता लोगों में से कोई भी नहीं मिला है। इस बीच, चीन के राष्ट्रपति शी जिनपिंग ने नौका हादसे में लापता हुए लोगों को बचाने के लिए हर संभव प्रयास करने का आदेश दिया है।
सिडनी नहीं जापान में होगी क्वाड मीटिंग, जो बाइडेन का दौरा कैंसिल होने से ऑस्ट्रेलिया ने लिया फैसला
अमेरिकी राष्ट्रपति जो बाइडेन ने वाशिंगटन में होने वाली डेट सीलिंग नेगोशिएशन (कर्ज सीमा पर चर्चा) के कारण ऑस्ट्रेलिया की यात्रा स्थगित कर दी। अब वे 24 मई को सिडनी में होने वाली क्वाड बैठक में भी नहीं जाएंगे। कार्यक्रम में यह बदलाव इसलिए किया गया है, ताकि राष्ट्रपति अमेरिका में जारी कर्ज-सीमा तय करने की बातचीत पर फोकस कर सकें।
इस फैसले के बाद ऑस्ट्रेलियाई PM एंथोनी अल्बनीस ने कहा है कि क्वाड की सालाना मीटिंग अब सिडनी में नहीं होगी। क्वाड नेता ऑस्ट्रेलिया, अमेरिका, भारत और जापान के नेता इस सप्ताह के अंत में जापान में जी 7 में मिलेंगे।
त्र्यंबकेश्वर मंदिर में जबरन घुसने के आरोप में चार लोग गिरफ्तार
नासिक के त्र्यंबकेश्वर मंदिर में जबरन घुसने के आरोप में चार लोगों को गिरफ्तार कर लिया गया है। राज्य सरकार ने इस घटना की जांच के लिए SIT का भी गठन किया है। मंदिर के ट्रस्ट द्वारा शिकायत दर्ज कराने के बाद मंगलवार को अकील यूसुफ सैय्यद, सलमान अकील सैय्यद, मतिन राजू सैय्यद और सलीम बक्शु सैय्यद को गिरफ्तार कर लिया गया।
मुंबई की झुग्गियों में लगी आग, दमकल की 10 गाड़ियां मौके पर
मुंबई के बांद्रा इलाके में बुधवार सुबह एक झुग्गी में आग लग गई। नगर निगम के अधिकारियों ने इस बात की जानकारी दी। उन्होंने कहा कि नरगिस दत्त रोड के पास झुग्गी बस्ती में सुबह 4.40 बजे लगी आग में किसी के हताहत होने की कोई खबर नहीं है। अधिकारियों के मुताबिक, दमकल की 10 गाड़ियों को मौके पर भेजा गया और आग पर काबू पाने की कोशिश की जा रही है।
UP के पूर्व मंत्री हरिशंकर तिवारी का 90 साल की आयु में निधन
UP के पूर्व मंत्री हरिशंकर तिवारी का मंगलवार को 90 साल की आयु में निधन हो गया। तिवारी लंबे समय से बीमार चल रहे थे और राजनीति से दूर थे। सपा अध्यक्ष अखिलेश यादव ने ट्वीट किया कि हरिशंकर तिवारी का निधन अत्यंत दुखद है। ईश्वर शोक संतप्त परिवार को दुख सहने की शक्ति प्रदान करे।
गौतम गंभीर ने 'भस्मासुर' कहे जाने को लेकर 'पंजाब केसरी' पर किया ₹2 करोड़ का मानहानि केस
भाजपा सांसद गौतम गंभीर ने ए 'पंजाब केसरी' समाचार-पत्र के खिलाफ 2 करोड़ रुपए का मानहानि का केस किया है। गंभीर ने कहा कि उन्हें टारगेट करते हुए कई दुर्भावनापूर्ण और अपमानजनक लेख प्रकाशित किए। एक आर्टिकल का टाइटल था, "दिल्ली के लापता सांसद लखनऊ सुपर जायंट्स के लिए बने भस्मासुर।"
जर्मनी में 1019 करोड़ की चोरी का केस 4300 हीरे, 21 आभूषण चुराए, अब हुई जेल
जर्मनी के ड्रेस्डेन स्थित ग्रीन वॉल्ट म्यूजियम से 18वीं शताब्दी की 1019 करोड़ रुपए की ज्वेलरी की चोरी के मामले में 5 लोगों को 4 से 6 साल जेल की सजा सुनाई गई है। इन लोगों पर नवंबर 2019 में इस म्यूजियम से चोरी का आरोप है। इन्होंने 4300 हीरे और 21 आभूषणों के साथ हीरे से जड़ित मूठ वाली तलवार भी चुराई थी।